უინსტონ რიდი

უინსტონ უირემუ რიდი (დ. 3 ივლისი, 1988) — ახალზელანდიელი ფეხბურთელი, მცველი, რომელიც თამაშობს „ვესტ ჰემ იუნაიტედში“ და კაპიტნობს ახალი ზელანდიის ეროვნულ ნაკრებს.

 ბავშვობა 

რიდის მშობლები მაორის ტომის შთამომავლები არიან. ის ოკლენდში დაიბადა, მაგრამ 10 წლის ასაკში ახალი ზელანდიიდან საცხოვრებლად დანიაში გადაბარგდა დედასთან და მამინაცვალთან ერთად. ახალ ზელანდიაში მამასთან და ოჯახის სხვა წევრებთან კონტაქტს ის დღემდე ინარჩუნებს.

 საკლუბო კარიერა 

 მიდტიულანი 

ბავშვობაში რიდი სონდერბორგის საფეხბურთო სკოლაში დადიოდა, საიდანაც სათამაშოდ დანიის სუპერლიგის კლუბ „მიდტიულანში“ გადავიდა. ის იესპერ ვინკუფთან, კრისტიან სივებაეკთან და სიმონ კიაერთან ერთად „მიდტიულანის“ საფეხბურთო სკოლის ერთ–ერთი პირველი კურსდამთავრებული იყო. 2005 წლის ნოემბერში მან „მიდტიულანთან“ პირველი კონტრაქტი გააფორმა და ნორვეგიულ „ვალერენგასთან“ 4–0 მოგებულ მატჩში მისი დებიუტიც შედგა. 2008–09 წლების სეზონამდე რიდმა სულ რამდენიმე შეხვედრა ჩაატარა, მაგრამ ზემოთხსენებულ სეზონში მან „მიდტიულანის“ მაისური 28–ჯერ მოირგო და 2009 წლის 23 მარტს თავისი პირველი გოლიც გაიტანა ფოდბოლდთან 3–2 წაგებულ შეხვედრაში.

 ვესტ ჰემ იუნაიტედი 

2010 წლის 5 აგვისტოს რიდი ლონდონის ვესტ ჰემში გადავიდა. ტრანსფერის ფინანსური დეტალები არ გახმაურებულა. პრემიერ ლიგაში პირველი მატჩი მან 14 აგვისტოს ასტონ ვილას წინააღმდეგ 3-0 წაგებულ შეხვედრაში ჩაატარა. პირველი გოლი კი რიდმა ვესტ ჰემის მაისურით 2011 წლის 21 თებერვალს ასოციაციის თასის ეგიდით გამართულ მატჩში, ბარნლის წინააღმდეგ შეაგდო და ის შეხვედრა "ჩაქუჩებმა" 5-1 მოიგეს. პირველი სეზონი ვესტ ჰემში რიდისთვის საკმაოდ რთული გამოდგა. ყველა ტურნირზე ჯამში მან მხოლოდ 12 შეხვედრაში მიიღო მონაწილეობა.

პრემიერ ლიგიდან გავარდნის შემდეგ, 2011-12 წლების სეზონში რიდი ვესტ ჰემში დარჩა და 2011 წლის 28 აგვისტოს ნოტინგემ ფორესტთან 4-1 მოგებულ შეხვედრაში ლიგაში თავისი პირველი გოლიც შეაგდო. 2012 წლის 4 თებერვალს კი მან თავი ვესტ ჰემის მოსისხლე მტრის, მილუოლის კარში გატანილი გოლით გამოიჩინა და საკუთარ გუნდს 2-1 მოაგებინა.

2012-13 წლების სეზონის სტარტზე რიდმა ახალი ზელანდიის ნაკრებთან ერთად ლონდონის ოლიმპიურ თამაშებზე გამგზავრებაზე უარი თქვა და მომავალი სეზონისათვის ვესტ ჰემთან ერთად მზადება დაიწყო. 2012 წლის 1 სექტემბერს მან თავისი პირველი გოლი გაიტანა პრემიერ ლიგაში, დაამწუხრა რა ფულემი. 2013 წლის 8 მაისს რიდი ბრწყინვალედ ჩატარებული სეზონის გამო ვესტ ჰემის წლის საუკეთესო ფეხბურთელად დაასახელეს და "წლის ჩაქუჩის" პრიზიც გადასცეს. ის მხოლოდ მესამე არაევროპელი ფეხბურთელი იყო, ვინც ეს წოდება მოიპოვა. 2013-14 წლების სეზონი მან კარგად დაიწყო და ოქტომბერში ტოტენჰემ ჰოთსპურთან 3-0 მოგებულ შეხვედრაში გოლიც გაიტანა, თუმცა ნოემბერში კოჭის ტრავმა მიიღო და ოპერაციის გაკეთება დასჭირდა. გუნდს ის 1 თებერვალს სვონსი სიტის წინააღმდეგ გამართულ მატჩში დაუბრუნდა და ვესტ ჰემს დამაჯერებლად, ანგარიშით 2-0 გამარჯვებაში დაეხმარა. 2015 წლის მარტში უინსტონმა ვესტ ჰემთან კონტრაქტი ექვწლინახევრით გაახანგრძლივა.

რესურსები ინტერნეტში
 Winston Reid career stats  at Soccerbase
 NZ Football Profile 
 Career statistics  Danmarks Radio
 ESPN profile 
 Premier League profile 

კატეგორია:დაბადებული 1988
კატეგორია:ახალზელანდიელი ფეხბურთელები
კატეგორია:მიდტიულანის ფეხბურთელები
კატეგორია:ვესტ ჰემ იუნაიტედის ფეხბურთელები
კატეგორია:დაბადებული 3 ივლისი
კატეგორია:პრემიერ ლიგის ფეხბურთელები
კატეგორია:ცოცხალი ადამიანები